Иск, предявен на/Жалба, подадена на 19 февруари 2016 г. — Vereniging Gelijkberechtiging Grondbezitters и др./Комисия
(Дело T-79/16)
Език на производството: нидерландски
Страни
Жалбоподатели: Vereniging Gelijkberechtiging Grondbezitters (Hoenderloo, Нидерландия) и още 21 жалбоподатели (представители: H. Viaene, Rechtsanwalt, D. Gillet, Rechtsanwältin и T. Ruys, Rechtsanwalt)
Ответник: Европейска комисия
Искания на жалбоподателя
Жалбоподателят иска от Общия съд:
да приеме за допустима жалбата за отмяна;
да отмени Решението на Комисията от 2 септември 2015 г. относно предполагаема незаконна държавна помощ във връзка със субсидираното придобиване или безвъзмездното предоставяне на разположение на природни зони (Държавна помощ SA.27301 [2015/NN] – Нидерландия), както и да отмени мълчаливия отказ за разглеждане на подадената от Vereniging Gelijkberechtiging Grondbezitters жалба по административен ред;
да осъди Комисията да заплати съдебните разноски.
Основания и основни доводи
В подкрепа на жалбата си жалбоподателят излага четири основания.
Нарушение на предвидените в член 108, параграф 2 ДФЕС процесуални права. Било невъзможно след края на предварителното разглеждане Комисията да е била в състояние да установи с достатъчна степен на сигурност дали разглежданата държавна помощ била допустима, поради следното:
изключително дългата продължителност на предварителното разглеждане;
обемната кореспонденция между засегнатите страни по време на предварителното разглеждане;
обстоятелството, че по време на предварителното разглеждане одобрените с решението мерки за държавна помощ били подменени с друга мярка за държавна помощ;
съдържанието на одобрените от Комисията нови мерки за държавна помощ.
Нарушение на забраната за обратно действие и на принципа на правна сигурност.
Комисията нарушила забраната за обратно действие и принципа на правна сигурност, тъй като приложила влязлата в сила на 31 януари 2012 г. Рамка за държавна помощ под формата на компенсации за обществени услуги1 към схема за помощ, която от 2011 г. повече не била използвана и вече била заменена с нова, одобрена от Комисията, схема за помощ.
Грешка при прилагането на правото и грешка в мотивите при прилагането на посочената рамка
Комисията допуснала очевидни грешки в преценката при прилагане на изискването за наличие на акт за възлагане на услуга от общ икономически интерес, по-специално що се отнася до продължителността на периода на възлагането. Освен това тя допуснала очевидни грешки при анализа на размера на компенсацията и не се съобразила с изискването за водене на разделно счетоводство.
При проверката дали е налице необходимият акт за възлагане на услуга от общ икономически интерес Комисията не разгледала въпроса дали за безвъзмездното предоставяне на недвижими имоти бил налице такъв акт. Освен това Комисията не извършила никакъв анализ на гаранции за предотвратяване на свръхкомпенсация при безвъзмездното прехвърляне на недвижими.
Нарушение на член 106, параграф 2 ДФЕС
Безвъзмездното прехвърляне и субсидиите за придобиване очевидно не били необходими и подходящи за постигане на преследваната цел за защита на природата.
Отчитането на обстоятелството, че само 13 организации за управление на поземлени имоти можели да се ползват от мярката за държавна помощ, не било по никакъв начин нито необходимо, нито оправдано, с оглед на изпълнение на задължението за защита на природата в името на общото благо.
____________
1 Решение 2012/21/ЕС на Комисията от 20 декември 2011 година относно прилагането на член 106, параграф 2 от Договора за функционирането на Европейския съюз за държавната помощ под формата на компенсация за обществена услуга, предоставена на определени предприятия, натоварени с извършването на услуги от общ икономически интерес (нотифицирано под номер C(2011) 9380) (OB L 7, 11.1.2012 г., стр. 3) и Съобщение на Комисията „Рамка на Европейския съюз за държавна помощ под формата на компенсации за обществени услуги“ (2011 г.) (ОВ C 8, 11.1.2012 г., стр. 15).